BIEX TINGĦAD FIL-KNISJA QUDDIEM IS-SS. SAGRAMENT I. Inġibu quddiemna l-ferħ ta' Tereża l-imqaddsa meta fit-Tqarbina ta' nhar Għid iz-Żebbuġ ħasset fommha mimli bid-demm ta' Ġesu', li qalilha: Binti, jien irrid illi d-demm tiegħi jkun is-saħħa tar-ruħ tiegħek. Lil Ġesu' nitolbu li nieħdu spiss is-Sagramenti, u fuq kollox it-Tqarbin, biex ikollna s-saħħa u l-kotra tal-grazzja tiegħu, u ngħidulu bil-qalb: O Ġesu' Sagramentat, Redentur l-iżjed ħanin, Int il-ħrara fina kebbes, Li spiss nersqu għat-tqarqin. Missierna, Sliema u Glorja. II. Inġibu quddiemna l-ferħ ta' Tereża l-imqaddsa meta Ġesu' qalilha: Inti Tereża ta' Ġesu', jiena Ġesu' ta' Tereża. Lil Ġesu' nitolbu li qatt ma ninfirdu minnu billi naqgħu fil-misħut dnub, u għalhekk ngħidulu: O Ġesu' Sagramentat, Li mill-mewt għoġbok tifdina; Lejn id-dnub l-akbar mibegħda Għala dejjem nissel fina. Missierna, Sliema u Glorja. III. Inġibu quddiemna l-ferħ ta' Tereża l-imqaddsa meta Ġesu' qalilha: Li ma kontx jien ħlaqt is-sema, għalik waħdek kont naħilqu. Lil Ġesu' nitolbu li jagħtina l-għajnuniet biex fis-sema nistgħu naslu u ngħidulu: O Ġesu' Sagramentat, Li kapparra sirt tal-Ġenna; Sabiex fiha nistgħu naslu Ruħna minnek dawl tistenna. Missierna, Sliema u Glorja. IV. Inġibu quddiemna l-ferħ ta' Tereża l-imqaddsa meta Ġesu' rabatha Għarustu b'musmar tas-Salib tiegħu. Lil Ġesu' nitolbu li jħollna minn kull imħabba, u jorbotna dejjem miegħu waqt li ngħidulu : O Ġesu' Sagramentat, Għarus denn ta' kull imħabba; Ħlief imħabbtek imħabb'oħra La tħallix fina titrabba. Missierna, Sliema u Glorja. v. Inġibu quddiemna l-ferħ ta' Tereża l-imqaddsa meta Ġesu' bagħat Serafin li nifdilha qalbha bi vleġġa tal-imħabba. Lil Ġesu' notolbu, li b'imħabbtu jidorbilna qalbna, u ngħidulu: O Ġesu' Sagramentat, Biex tkun dejjem maħbub minna; Ibgħat vleġġa minn ta' mħabbtek, Qalbna fittex idorbilna. Missierna, Sliema u Glorja. VI. Inġibu quddiemna l-ferħ ta' Tereża l-imqaddsa meta Ġesu' deherilha fil-mard, u b'idejh temagħha. Lil Ġesu' nitolbu, li fil-mard u fis-slaleb kollha jagħtina s-sabar, u b'tama ngħidulu: O Ġesu Sagramentat, Hena, dawl, u qawwa tagħna; Biex nifilħu kull salib, Sabar tina w ieqaf magħna. Missierna, Sliema u Glorja. VII. Inġibu quddiemna l-ferħ ta' Tereża l-imqaddsa għall-kotra tal- ħlewwa li ġarrbet waqt il-mewt, meta semgħet 'il Ġesu jsejħilha għall-Ġenna, u rat l-Anġli biex iseħbuha. Lil Ġesu' nitolbu li jagħtina, bħalha mewta tajba u qaddisa, aħna u ngħidulu: O Ġesu Sagramentat, Int tal-mewt, u l-ħajja s-Sid, Ibagħtilna mewta tajba; Il-ħażina warrab bgħid. Missierna, Sliema u Glorja. Qaddisa Omm Tagħna Tereża, Ħares mis-sema, u ara, u żur 'il din id-dielja. Ħu ħsieb dak li ħawlet il-leminija tiegħek. V. Itlob għalina Santa Tereża, Omm tagħna. R. Biex ikun jistħoqqilna dak li wegħdna Kristu. O Alla, inti bl-Ispirtu tiegħek qajjimt lill-Omm tagħna Santa Tereża ta' Ġesu' biex turi lill-Knisja tiegħek it-triq tal-perfezzjoni li għandha tilħaq; agħmel li nsibu dejjem l-ikel tagħna fil-ħobż tat-tagħlim tagħha tas-sema, u li nitkebbsu bix-xewqa ta' qdusija tasseb. Bi Kristu Sidna. Ammen.
KURUNELLA tal-ferħat TA' S. TEREŻA TA' ĠESU' KURUNELLA tal-ferħat TA' S. TEREŻA TA' ĠESU'